ระเบียบคณะกรรมการควบคุมผลิตภัณฑ์ยาสูบแห่งชาติ ว่าด้วยหลักเกณฑ์การเปรียบเทียบตามพระราชบัญญัติควบคุมผลิตภัณฑ์ยาสูบ พ.ศ. 2560

ระเบียบคณะกรรมการควบคุมผลิตภัณฑ์ยาสูบแห่งชาติ
ว่าด้วยหลักเกณฑ์การเปรียบเทียบตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐

เพื่อให้การดำเนินการเปรียบเทียบตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐ เป็นไปด้วยความรวดเร็ว มีประสิทธิภาพ และเป็นมาตรฐานเดียวกันตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐

อาศัยอำนาจตามความในมาตรา
๑๐ (๖) และมาตรา ๗๔ แห่งพระราชบัญญัติควบคุมผลิตภัณฑ์ยาสูบ พ.ศ. ๒๕๖๐ คณะกรรมการควบคุมผลิตภัณฑ์ยาสูบแห่งชาติ
ออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบคณะกรรมการควบคุมผลิตภัณฑ์ยาสูบแห่งชาติ
ว่าด้วยหลักเกณฑ์การเปรียบเทียบตามพระราชบัญญัติควบคุมผลิตภัณฑ์ยาสูบ พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  กรณีมีปัญหาเกี่ยวกับการดำเนินการ หรือระเบียบนี้มิได้กำหนดหลักเกณฑ์การดำเนินการไว้
ให้คณะกรรมการเป็นผู้วินิจฉัย และให้คำวินิจฉัยของคณะกรรมการเป็นที่สิ้นสุด

ข้อ
๔  ให้ประธานกรรมการควบคุมผลิตภัณฑ์ยาสูบแห่งชาติ
เป็นผู้รักษาการตามระเบียบนี้ และให้มีอำนาจออกระเบียบหรือคำสั่งเพื่อปฏิบัติการตามระเบียบนี้

หมวด ๑
บททั่วไป

ข้อ
๕  ในระเบียบนี้
การเปรียบเทียบ
หมายความว่า การเปรียบเทียบตามพระราชบัญญัติควบคุมผลิตภัณฑ์ยาสูบ พ.ศ. ๒๕๖๐ ของผู้มีอำนาจเปรียบเทียบ
ความผิด หมายความว่า บรรดาความผิดที่มีโทษปรับสถานเดียวตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐
คณะกรรมการ
หมายความว่า คณะกรรมการควบคุมผลิตภัณฑ์ยาสูบแห่งชาติ
ผู้มีอำนาจเปรียบเทียบ
หมายความว่า
(๑)
คณะกรรมการ
(๒) อธิบดีกรมควบคุมโรค รองอธิบดีกรมควบคุมโรค ผู้อำนวยการสำนักควบคุมการบริโภคยาสูบ ข้าราชการสำนักควบคุมการบริโภคยาสูบ ตั้งแต่ระดับชำนาญการขึ้นไปที่ผู้อำนวยการสำนักควบคุมการบริโภคยาสูบมอบหมาย
(๓)
นายแพทย์สาธารณสุขจังหวัด
(๔)
พนักงานสอบสวน
(๕)
พนักงานเจ้าหน้าที่ซึ่งคณะกรรมการมอบหมายให้มีอำนาจเปรียบเทียบได้

หมวด ๒
อำนาจ หลักเกณฑ์ และขั้นตอนในการเปรียบเทียบปรับ

ข้อ ๖  คณะกรรมการมีอำนาจเปรียบเทียบ
ความผิดที่มีโทษปรับสถานเดียวทั่วราชอาณาจักร
เว้นแต่ความผิดที่ ผู้ต้องหา หรือผู้กระทำความผิดเป็นผู้ผลิตหรือผู้นำเข้าผลิตภัณฑ์ยาสูบ

ข้อ
๗  ให้บุคคลดังต่อไปนี้ซึ่งคณะกรรมการมอบหมายมีอำนาจเปรียบเทียบ
ความผิดที่มีโทษปรับสถานเดียวไม่เกินห้าหมื่นบาท
(๑) อธิบดีกรมควบคุมโรค รองอธิบดีกรมควบคุมโรค ผู้อำนวยการสำนักควบคุมการบริโภคยาสูบ ข้าราชการสำนักควบคุมการบริโภคยาสูบ ตั้งแต่ระดับชำนาญการขึ้นไปที่ผู้อำนวยการสำนักควบคุมการบริโภคยาสูบมอบหมาย
มีอำนาจเปรียบเทียบได้ทั่วราชอาณาจักร
(๒)
นายแพทย์สาธารณสุขจังหวัด พนักงานสอบสวน มีอำนาจเปรียบเทียบได้เฉพาะท้องที่ที่มีเขตอำนาจ
(๓) พนักงานเจ้าหน้าที่ซึ่งคณะกรรมการมอบหมายให้มีอำนาจเปรียบเทียบได้
มีอำนาจเปรียบเทียบได้ตามที่คณะกรรมการมอบหมาย

ข้อ ๘  ให้ผู้มีอำนาจเปรียบเทียบ
ดำเนินการเปรียบเทียบให้แล้วเสร็จ ภายในสถานที่ตั้งปกติของสำนักงานที่ตนสังกัด
ในกรณีที่มีความจำเป็นจะต้องเปรียบเทียบให้เสร็จสิ้นโดยเร็วที่สุด
ให้ผู้มีอำนาจเปรียบเทียบในคดีนั้นดำเนินการเปรียบเทียบนอกสถานที่ตั้งปกติของสำนักงานที่ตนสังกัดได้
โดยให้ใช้สถานที่ของหน่วยงานราชการอื่น หรือสถานที่อื่นเป็นสถานที่เปรียบเทียบ
 ทั้งนี้ ให้คำนึงถึงความเหมาะสมของสถานที่นั้นด้วย

ข้อ
๙  การเปรียบเทียบ ให้ผู้มีอำนาจเปรียบเทียบถือหลักเกณฑ์และกำหนดอัตราค่าปรับตามบัญชีอัตราการเปรียบเทียบ
(ปยส. ๑) ท้ายระเบียบนี้

ข้อ
๑๐  การเปรียบเทียบความผิดในครั้งแรกของความผิดนั้น
กรณีที่ผู้ต้องหาหรือผู้กระทำความผิดมิใช่ผู้ผลิตหรือผู้นำเข้าผลิตภัณฑ์ยาสูบ
เมื่อมีเหตุพิเศษอันควรแก่การพิจารณาลดโทษจำนวนเงินค่าปรับ ผู้มีอำนาจเปรียบเทียบอาจกำหนดจำนวนเงินค่าปรับแตกต่างไปจากที่กำหนดไว้ในข้อ
๙ ก็ได้ แต่ต้องไม่น้อยกว่าหนึ่งในสามของจำนวนเงินค่าปรับ
เหตุผลพิเศษตามความในวรรคหนึ่ง
ให้คำนึงถึงความหนักเบาแห่งข้อหาและพฤติการณ์แห่งการกระทำความผิด ความเสียหายที่ได้รับหรือผลกระทบต่อสังคมโดยรวม
ตลอดจนอายุ ประวัติ ความประพฤติ สติปัญญา การศึกษาอบรม สุขภาพ อาชีพ ฐานะทางเศรษฐกิจ
ขนาดลงทุนของสถานประกอบการ และสภาพแวดล้อมอื่น
ๆ ของผู้ต้องหา หรือผู้กระทำความผิดประกอบด้วย

ข้อ
๑๑  การพิจารณาว่ากรณีใดสมควรเปรียบเทียบตามระเบียบนี้
ให้ผู้มีอำนาจเปรียบเทียบพิจารณาจากลักษณะหรือพฤติการณ์ของผู้ต้องหา
หรือผู้กระทำความผิดและการกระทำผิด เช่น
มีการกระทำความผิดเป็นกระบวนการ มีการกระทำความผิดซ้ำซาก ผลของความเสียหายที่เกิดขึ้น พฤติการณ์ที่แสดงให้เห็นว่าผู้ต้องหาหรือผู้กระทำความผิดจงใจปฏิบัติอันเป็นการฝ่าฝืนกฎหมาย
กรณีผู้มีอำนาจเปรียบเทียบ
เห็นควรเปรียบเทียบคดีใด ให้ผู้มีอำนาจเปรียบเทียบแจ้งข้อกล่าวหาในการกระทำความผิด
วัน เวลา และสถานที่กระทำความผิด และแจ้งให้ผู้ต้องหาหรือผู้กระทำความผิดทราบว่าความผิดที่เกิดขึ้น
เป็นความผิดที่สามารถเปรียบเทียบได้ ถ้าผู้ต้องหาหรือผู้กระทำความผิดให้การรับสารภาพและยินยอมให้เปรียบเทียบให้บันทึกคำให้การของผู้ต้องหาหรือผู้กระทำความผิดและบันทึกการเปรียบเทียบไว้ตามแบบ
(ปยส. ๒) ท้ายระเบียบนี้
หากผู้มีอำนาจเปรียบเทียบพิจารณาแล้วเห็นว่าเป็นคดีที่ไม่มีอำนาจเปรียบเทียบได้หรือไม่สมควรเปรียบเทียบ
หรือถ้าผู้ต้องหา หรือผู้กระทำความผิดให้การปฏิเสธหรือไม่ยินยอมให้เปรียบเทียบ ให้บันทึกคำให้การไว้ตามแบบ
(ปยส. ๓) ท้ายระเบียบนี้ และให้ผู้มีอำนาจเปรียบเทียบส่งเรื่องให้พนักงานสอบสวน
หรือดำเนินคดีต่อไป

ข้อ
๑๒  กรณีที่ผู้ต้องหา หรือผู้กระทำความผิดให้การรับสารภาพและยินยอมให้เปรียบเทียบ
ให้ผู้มีอำนาจเปรียบเทียบดำเนินการ ให้แล้วเสร็จโดยไม่ชักช้า และแจ้งให้ผู้ต้องหา หรือผู้กระทำความผิดชำระค่าปรับให้แล้วเสร็จภายใน
๓๐ วัน นับแต่วันที่ได้รับแจ้งคำสั่งให้เปรียบเทียบ ถ้าผู้ต้องหา หรือผู้กระทำความผิดไม่สามารถชำระค่าปรับได้ภายในกำหนดระยะเวลา
ให้ผู้มีอำนาจเปรียบเทียบ ส่งเรื่องให้พนักงานสอบสวน หรือดำเนินคดีต่อไป

ข้อ
๑๓  เมื่อผู้ต้องหาหรือผู้กระทำความผิดชำระเงินค่าปรับแล้ว
ให้ผู้มีอำนาจเปรียบเทียบออกใบเสร็จรับเงิน โดยให้ผู้ต้องหา
หรือผู้กระทำความผิดลงลายมือชื่อไว้เป็นสำคัญที่ตอนล่างของใบเสร็จรับเงินและที่สำเนาใบเสร็จรับเงินนั้นด้วย
เพื่อแสดงว่าผู้ต้องหา หรือผู้กระทำความผิดได้รับทราบและตรวจสอบความถูกต้องแล้ว พร้อมทั้งส่งมอบใบเสร็จรับเงินต้นฉบับให้แก่ผู้ต้องหาหรือผู้กระทำความผิดรับไปและให้ถือว่าคดีอาญาเลิกกันตามประมวลกฎหมายวิธีพิจารณาความอาญา

ข้อ
๑๔  ในกรณีที่มีของกลางในการกระทำความผิด
ที่เปรียบเทียบได้ตามระเบียบนี้ ให้ผู้ต้องหา หรือผู้กระทำความผิดยินยอม ให้ของกลางตกเป็นของกระทรวงสาธารณสุข
เพื่อทำลายหรือเพื่อจัดการตามสมควร  ทั้งนี้
ตามหลักเกณฑ์ วิธีการ และเงื่อนไขที่รัฐมนตรีกำหนด

หมวด ๓
การรายงานและการควบคุม

ข้อ
๑๕  ให้ผู้มีอำนาจเปรียบเทียบ จัดทำรายงานการเปรียบเทียบ
(ปยส. ๔) ดังนี้
(๑)
ในกรุงเทพมหานคร ให้จัดทำรายงานการเปรียบเทียบที่เกิดขึ้นในแต่ละเดือนเสนอสำนักควบคุมการบริโภคยาสูบภายในวันที่
๗ ของเดือนถัดไป
(๒)
ในเขตจังหวัดอื่น ให้จัดทำรายงานการเปรียบเทียบที่เกิดขึ้นในแต่ละเดือนเสนอสำนักควบคุมการบริโภคยาสูบภายในวันที่
๑๐ ของเดือนถัดไป

ข้อ
๑๖  ให้สำนักควบคุมการบริโภคยาสูบรวบรวมรายงานการเปรียบเทียบเพื่อจัดทำข้อมูลเกี่ยวกับผู้ต้องหาหรือผู้กระทำความผิด จำนวนเงินค่าปรับ
และจำนวนเงินส่งคลัง พร้อมรายละเอียดอื่น ๆ ที่เกี่ยวข้อง รวมทั้งปัญหาและอุปสรรคหรือข้อเสนอแนะ
เพื่อเสนอต่อคณะกรรมการต่อไป

ประกาศ
ณ วันที่ ๑๓ กุมภาพันธ์ พ.ศ. ๒๕๖๒
ปิยะสกล
 สกลสัตยาทร
รัฐมนตรีว่าการกระทรวงสาธารณสุข
ประธานกรรมการควบคุมผลิตภัณฑ์ยาสูบแห่งชาติ

[เอกสารแนบท้าย]

๑.
บัญชีอัตราการเปรียบเทียบแนบท้ายระเบียบคณะกรรมการควบคุมผลิตภัณฑ์ยาสูบแห่งชาติ ว่าด้วยหลักเกณฑ์การเปรียบเทียบตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐ (ปยส. ๑)
๒. บันทึกการเปรียบเทียบความผิดตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐ (ปยส. ๒)
๓. บันทึกคำให้การ (ปยส. ๓)
๔. รายงานการเปรียบเทียบตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐ (ปยส. ๔)

(ดูข้อมูลจากภาพกฎหมาย)

พัชรภรณ์/ธนบดี/จัดทำ

๑๗ กันยายน ๒๕๖๓

สุภาทิพย์/ตรวจ
๒๒ กันยายน ๒๕๖๓

[๑]
ราชกิจจานุเบกษา เล่ม ๑๓๖/ตอนพิเศษ ๖๐ ง/หน้า ๙/๑๒ มีนาคม
๒๕๖๒